CELEX: 32022D0714
Language: el
Date: 2022-05-05 00:00:00
Title: Εκτελεστική απόφαση (EE) 2022/714 της Επιτροπής της 5ης Μαΐου 2022 για τη χορήγηση παρέκκλισης που επιτρέπει στο Βέλγιο, τη Βουλγαρία, την Κύπρο, τη Λιθουανία, τις Κάτω Χώρες και τη Φινλανδία να χρησιμοποιούν μέσα ανταλλαγής και αποθήκευσης πληροφοριών για το Σύστημα ελέγχου εισαγωγών 2 εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές [κοινοποιηθείσα υπό τον αριθμό C(2022) 2760] (Τα κείμενα στη βουλγαρική, ελληνική, γαλλική, λιθουανική, ολλανδική, φινλανδική και σουηδική γλώσσα είναι τα μόνα αυθεντικά) (Κείμενο που παρουσιάζει ενδιαφέρον για τον ΕΟΧ)

10.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/28
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2022/714 ΤΗΣ ΕΠΙΤΡΟΠΗΣ
         της 5ης Μαΐου 2022
         για τη χορήγηση παρέκκλισης που επιτρέπει στο Βέλγιο, τη Βουλγαρία, την Κύπρο, τη Λιθουανία, τις Κάτω Χώρες και τη Φινλανδία να χρησιμοποιούν μέσα ανταλλαγής και αποθήκευσης πληροφοριών για το Σύστημα ελέγχου εισαγωγών 2 εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές
         
            
               [κοινοποιηθείσα υπό τον αριθμό C(2022) 2760]
            
         
         (Τα κείμενα στη βουλγαρική, ελληνική, γαλλική, λιθουανική, ολλανδική, φινλανδική και σουηδική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 6 παράγραφος 4 σε συνδυασμό με το άρθρο 8 παράγραφος 2,
         Μετά από διαβουλεύσεις με την Επιτροπή Τελωνειακού Κώδικα,
         Εκτιμώντας τα ακόλουθα:
         
                     (1)
                  
                  
                     Το άρθρο 6 παράγραφος 1 του κανονισμού (ΕΕ) αριθ. 952/2013 προβλέπει ότι κάθε είδους ανταλλαγή πληροφοριών μεταξύ τελωνειακών αρχών και μεταξύ οικονομικών φορέων και τελωνειακών αρχών και η διατήρηση [αποθήκευση] των πληροφοριών αυτών, όπως απαιτείται από την τελωνειακή νομοθεσία, πραγματοποιείται με τη χρησιμοποίηση ηλεκτρονικών τεχνικών επεξεργασίας δεδομένων.
                  
               
                     (2)
                  
                  
                     Το άρθρο 6 παράγραφος 4 του κανονισμού (ΕΕ) αριθ. 952/2013 προβλέπει την έκδοση αποφάσεων σε εξαιρετικές περιπτώσεις, οι οποίες παρέχουν τη δυνατότητα σε ένα ή περισσότερα κράτη μέλη να παρεκκλίνουν από τη χρησιμοποίηση ηλεκτρονικών τεχνικών επεξεργασίας δεδομένων για την ανταλλαγή και αποθήκευση πληροφοριών, εφόσον η εν λόγω παρέκκλιση δικαιολογείται από την ιδιαίτερη κατάσταση στην οποία βρίσκεται το αιτούν κράτος μέλος και η παρέκκλιση χορηγείται για συγκεκριμένο χρονικό διάστημα.
                  
               
                     (3)
                  
                  
                     Η εκτελεστική απόφαση (ΕΕ) 2019/2151 της Επιτροπής (2) καθορίζει το πρόγραμμα εργασιών σχετικά με την ανάπτυξη και εγκατάσταση των ηλεκτρονικών συστημάτων που προβλέπεται στον ενωσιακό τελωνειακό κώδικα (στο εξής: πρόγραμμα εργασιών). Στο πρόγραμμα εργασιών απαριθμούνται τα ηλεκτρονικά συστήματα που πρέπει να αναπτυχθούν και οι ημερομηνίες κατά τις οποίες αναμένεται να τεθούν σε λειτουργία. Το πρόγραμμα εργασιών προσδιορίζει την εφαρμογή και τις ημερομηνίες εγκατάστασης του Συστήματος ελέγχου εισαγωγών 2 (στο εξής: ICS2) σύμφωνα με το άρθρο 6 παράγραφος 1 και τα άρθρα 16, 46, 47 και 127 έως 132 του κανονισμού (ΕΕ) αριθ. 952/2013.
                  
               
                     (4)
                  
                  
                     Σύμφωνα με το πρόγραμμα εργασιών, τα κράτη μέλη όφειλαν να είναι έτοιμα, από τις 15 Μαρτίου 2021, να εγκαταστήσουν το ICS2 για τη συλλογή των συνοπτικών διασαφήσεων εισόδου από τους ταχυδρομικούς φορείς και τους παρόχους υπηρεσιών ταχυμεταφορών για εμπορεύματα που μεταφέρονται αεροπορικώς, και όφειλαν να παράσχουν στους οικονομικούς φορείς τη δυνατότητα να συνδέονται με το σύστημα και να υποβάλλουν συνοπτικές διασαφήσεις εισόδου χρησιμοποιώντας το εν λόγω σύστημα, το αργότερο από την 1η Οκτωβρίου 2021.
                  
               
                     (5)
                  
                  
                     Σύμφωνα με το άρθρο 127 του κανονισμού (ΕΕ) αριθ. 952/2013 και το άρθρο 183 παράγραφος 1 στοιχείο γ) του εκτελεστικού κανονισμού (ΕΕ) 2015/2447 της Επιτροπής (3), οι ταχυδρομικοί φορείς που είναι εγκατεστημένοι στην Ένωση είναι υποχρεωμένοι να υποβάλλουν συνοπτικές διασαφήσεις εισόδου χρησιμοποιώντας το ICS2 από την 1η Οκτωβρίου 2021.
                  
               
                     (6)
                  
                  
                     Οι ταχυδρομικοί φορείς στην Ένωση, οι οποίοι λαμβάνουν ταχυδρομικές αποστολές από μη ενωσιακούς ταχυδρομικούς φορείς, εξαρτώνται από τους εν λόγω φορείς για την έγκαιρη συλλογή και ανταλλαγή ηλεκτρονικών εκ των προτέρων δεδομένων προκειμένου να εκπληρώνουν τις υποχρεώσεις που απορρέουν από τον εκτελεστικό κανονισμό (ΕΕ) 2015/2447. Ωστόσο, οι ταχυδρομικοί φορείς ορισμένων τρίτων χωρών δεν είναι ακόμη έτοιμοι από τεχνική άποψη να συμμορφωθούν με τις απαιτήσεις συλλογής και διεθνούς ανταλλαγής ηλεκτρονικών εκ των προτέρων δεδομένων, τις οποίες υπέχουν βάσει της σύμβασης της Παγκόσμιας Ταχυδρομικής Ένωσης. Κατά συνέπεια, εξακολουθούν να μη συλλέγουν, πλήρως ή εν μέρει, τα ηλεκτρονικά δεδομένα και, ως εκ τούτου, δεν τα κοινοποιούν στους ταχυδρομικούς φορείς που είναι εγκατεστημένοι στην Ένωση. Αντ’ αυτού, ορισμένοι ταχυδρομικοί φορείς στην Ένωση ήταν σε θέση να επαναχρησιμοποιούν τα δεδομένα που συλλέγονται για τους σκοπούς της τελωνειακής διασάφησης και να κοινοποιούν τα εν λόγω δεδομένα στο ICS2 μέσω αυτοματοποιημένης διαδικασίας. Ωστόσο, δεν έχουν καθιερώσει όλοι οι ταχυδρομικοί φορείς της Ένωσης μια τέτοια αυτοματοποιημένη διαδικασία επανάχρησης.
                  
               
                     (7)
                  
                  
                     Λόγω της έλλειψης ηλεκτρονικών εκ των προτέρων δεδομένων, τα οποία συνίστανται στις πληροφορίες διασάφησης προ της άφιξης ή φόρτωσης που περιέχονται, κατά κανόνα, στο τελωνειακό έντυπο, από πλευράς ορισμένων ταχυδρομικών φορέων εγκατεστημένων σε τρίτες χώρες, οι ταχυδρομικοί φορείς που είναι εγκατεστημένοι στην Ένωση είναι αναγκασμένοι να καταχωρίζουν με μη αυτόματο τρόπο τα δεδομένα στο ICS2 κατά τη στιγμή της φυσικής άφιξης των ταχυδρομικών αποστολών, εφόσον δεν έχουν καθιερώσει αυτοματοποιημένη διαδικασία επανάχρησης και κοινοποίησης των δεδομένων που συλλέγονται για τους σκοπούς της τελωνειακής διασάφησης στο ICS2, σύμφωνα με το άρθρο 139 παράγραφος 5 του κανονισμού (ΕΕ) αριθ. 952/2013. Όταν η εν λόγω μη αυτόματη διαδικασία αφορά υψηλό ποσοστό ταχυδρομικών αποστολών, μπορεί να προκαλέσει σημαντική διαταραχή στη διεθνή αλυσίδα ταχυδρομικών υπηρεσιών.
                  
               
                     (8)
                  
                  
                     Παρά την υποχρέωση ηλεκτρονικής υποβολής δεδομένων συνοπτικής διασάφησης εισόδου για όλες τις ταχυδρομικές αποστολές από την 1η Οκτωβρίου 2021, σύμφωνα με τις πληροφορίες που ελήφθησαν από τις τελωνειακές αρχές του Βελγίου, της Βουλγαρίας, της Κύπρου, της Λιθουανίας, των Κάτω Χωρών και της Φινλανδίας, ο όγκος των ταχυδρομικών αποστολών για τις οποίες δεν υπήρχαν διαθέσιμα ηλεκτρονικά εκ των προτέρων δεδομένα για την υποβολή συνοπτικών διασαφήσεων εισόδου μέσω του ICS2 στα εν λόγω κράτη μέλη υπερέβαινε το 15 % του συνολικού αριθμού των ταχυδρομικών αποστολών που έλαβαν κατά τον μήνα που προηγήθηκε της ημερομηνίας εφαρμογής της εν λόγω απόφασης. Το γεγονός αυτό δημιουργεί διαταραχές και εμπόδια στη ροή των εμπορευμάτων που φθάνουν ταχυδρομικά στα εν λόγω κράτη μέλη, παρά τις συνεχιζόμενες προσπάθειές τους να συμμορφωθούν με τις νομικές τους υποχρεώσεις όσον αφορά την ηλεκτρονική ανταλλαγή δεδομένων στο ICS2.
                  
               
                     (9)
                  
                  
                     Οι εν λόγω εξαιρετικές περιστάσεις που προκλήθηκαν από την έλλειψη τεχνικής ετοιμότητας των συστημάτων των μη ενωσιακών ταχυδρομικών φορέων δικαιολογούν τα αιτήματα παρέκκλισης σύμφωνα με τον κανονισμό (ΕΕ) αριθ. 952/2013, τα οποία υπέβαλαν η Βουλγαρία, η Κύπρος και η Λιθουανία στις 21 Δεκεμβρίου 2021, οι Κάτω Χώρες στις 23 Δεκεμβρίου 2021, το Βέλγιο στις 5 Ιανουαρίου 2022 και η Φινλανδία στις 14 Ιανουαρίου 2022. Οι παρεκκλίσεις αυτές θα πρέπει να επιτρέψουν προσωρινά στα εν λόγω κράτη μέλη να χρησιμοποιούν μέσα ανταλλαγής και αποθήκευσης πληροφοριών εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές, για τα οποία οι μη ενωσιακοί ταχυδρομικοί φορείς δεν κοινοποιούν ηλεκτρονικά εκ των προτέρων δεδομένα στους ταχυδρομικούς φορείς της Ένωσης και για τα οποία οι ταχυδρομικοί φορείς της Ένωσης δεν μπορούν να επαναχρησιμοποιούν τα δεδομένα των τελωνειακών διασαφήσεων για την υποβολή συνοπτικών διασαφήσεων εισόδου μέσω του ICS2.
                  
               
                     (10)
                  
                  
                     Στο πλαίσιο της εφαρμογής της παρούσας απόφασης, οι τελωνειακές αρχές του Βελγίου, της Βουλγαρίας, της Κύπρου, της Λιθουανίας, των Κάτω Χωρών και της Φινλανδίας θα πρέπει να κοινοποιήσουν στην Επιτροπή την πρόοδο που έχουν σημειώσει οι αντίστοιχοι ταχυδρομικοί φορείς τους όσον αφορά την παροχή των δεδομένων συνοπτικής διασάφησης εισόδου για τις ταχυδρομικές αποστολές μέσω του ICS2 εντός ενός μηνός από την κοινοποίηση της απόφασης.
                  
               
                     (11)
                  
                  
                     Δεδομένου ότι η υποχρέωση ηλεκτρονικής υποβολής δεδομένων συνοπτικής διασάφησης εισόδου για όλες τις ταχυδρομικές αποστολές τέθηκε σε ισχύ την 1η Οκτωβρίου 2021, η παρούσα απόφαση θα πρέπει να εφαρμοστεί αναδρομικά από την εν λόγω ημερομηνία και έως τις 30 Ιουνίου 2022,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 6 παράγραφος 1 του κανονισμού (ΕΕ) αριθ. 952/2013, οι τελωνειακές αρχές του Βελγίου, της Βουλγαρίας, της Κύπρου, της Λιθουανίας, των Κάτω Χωρών και της Φινλανδίας δύνανται να επιτρέπουν στους ταχυδρομικούς φορείς τους να υποβάλλουν συνοπτικές διασαφήσεις εισόδου για εμπορεύματα σε ταχυδρομικές αποστολές με τη χρήση μέσων ανταλλαγής και αποθήκευσης πληροφοριών εκτός από τις ηλεκτρονικές τεχνικές επεξεργασίας δεδομένων, υπό την προϋπόθεση ότι πληρούνται όλες οι ακόλουθες προϋποθέσεις:
            
                        α)
                     
                     
                        δεν έχουν κοινοποιηθεί ηλεκτρονικά εκ των προτέρων δεδομένα για τα εν λόγω εμπορεύματα από ταχυδρομικό φορέα, ο οποίος είναι εγκατεστημένος εκτός του τελωνειακού εδάφους της Ένωσης και παρέχει διεθνείς υπηρεσίες που διέπονται από τη σύμβαση της Παγκόσμιας Ταχυδρομικής Ένωσης·
                     
                  
                        β)
                     
                     
                        ο όγκος των εν λόγω ταχυδρομικών αποστολών υπερέβαινε το 15 % του συνολικού αριθμού των ταχυδρομικών αποστολών που παρελήφθησαν κατά τον μήνα που προηγήθηκε της ημερομηνίας εφαρμογής της παρούσας απόφασης·
                     
                  
                        γ)
                     
                     
                        εάν το οικείο κράτος μέλος επιτρέπει τη χρήση μέσων εκτός από τις ηλεκτρονικές τεχνικές επεξεργασίας δεδομένων, όπως προβλέπεται ανωτέρω, ο εθνικός ταχυδρομικός φορέας δεν διαθέτει ακόμη την τεχνική ικανότητα να επαναχρησιμοποιεί και να κοινοποιεί στο Σύστημα ελέγχου εισαγωγών (στο εξής: ICS2) τα δεδομένα που συλλέγονται για τους σκοπούς της τελωνειακής διασάφησης για θέση σε ελεύθερη κυκλοφορία.
                     
                  
         
            Άρθρο 2
            Οι τελωνειακές αρχές του Βελγίου, της Βουλγαρίας, της Κύπρου, της Λιθουανίας, των Κάτω Χωρών και της Φινλανδίας κοινοποιούν στην Επιτροπή, εντός ενός μηνός από την ημερομηνία κοινοποίησης της παρούσας απόφασης, την πρόοδο που έχουν σημειώσει από την ημερομηνία εφαρμογής της παρούσας απόφασης οι εθνικοί ταχυδρομικοί φορείς τους όσον αφορά την παροχή δεδομένων συνοπτικής διασάφησης εισόδου για εμπορεύματα σε ταχυδρομικές αποστολές στις τελωνειακές αρχές, χρησιμοποιώντας το ICS2.
         
         
            Άρθρο 3
            Η παρούσα απόφαση απευθύνεται στο Βασίλειο του Βελγίου, τη Δημοκρατία της Βουλγαρίας, την Κυπριακή Δημοκρατία, τη Δημοκρατία της Λιθουανίας, το Βασίλειο των Κάτω Χωρών και τη Δημοκρατία της Φινλανδίας.
            Εφαρμόζεται από την 1η Οκτωβρίου 2021 έως τις 30 Ιουνίου 2022.
         
         
            Βρυξέλλες, 5 Μαΐου 2022.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 269 της 10.10.2013, σ. 1.
         
            (2)  Εκτελεστική απόφαση (ΕΕ) 2019/2151 της Επιτροπής, της 13ης Δεκεμβρίου 2019, για την εκπόνηση του προγράμματος εργασιών σχετικά με την ανάπτυξη και εγκατάσταση των ηλεκτρονικών συστημάτων που προβλέπεται στον ενωσιακό τελωνειακό κώδικα (ΕΕ L 325 της 16.12.2019, σ. 168).
         
            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).